MFK-ledelsen skuffet over Solskjær
Neerland reagerer blant annet på at Solskjær unnlot å svare på spørsmål fra Kjell Inge Røkke og Aker-styret før han dro til England for samtaler med Aston Villa. - Det synes vi ikke noe om. Tilliten er satt på prøve, og den må vi få tilbake igjen før vi jobber videre. Vi regner med at det blir en konstruktiv samtale med Ole Gunnar lørdag, sier Neerland til lokalavisen Romsdals Budstikke. Fredag kveld er det hektisk møtevirksomhet på Aker Stadion i Molde. Klubbstyret og deler av administrasjonen er til stede på møtet, og utenfor står VG Nett sammen med flere andre pressefolk og noen få supportere.Tidligere i dag ble det bekreftet at Solskjær har vært i samtaler med Aston Villa, og i kveld kom det frem at mangeårig Molde-investor Kjell Inge Røkke trekker seg ut fra klubben som følge av Solskjærs samtaler med Premier League-klubben. - Vi ble gjort kjent med interessen og samtalene, men det var likevel en skuffelse at han valgte å reise til England fredag for å møte Aston Villa nå, sier Neerland til Romsdals Budstikke. Lørdag morgen skal Moldes A-lag trene på Aker Stadion før det blir avreise til Sandnes og søndagens bortekamp mot Sandnes Ulf. Det er ventet at Solskjær skal lede lørdagens trening.
Molde-formann Øystein Neerland mener Ole Gunnar Solskjær har satt tilliten til klubben på prøve.